เหมราช-อินทัชเข้าเซต50ตามโผ
มาลีเพอร์เฟคติดเซต100กลุ่มปันผลสูงจ่ายเฉียด5%
14 มิ.ย. 2555

มาลีเพอร์เฟคติดเซต100กลุ่มปันผลสูงจ่ายเฉียด5%
ตลาดหลักทรัพย์เปิดชื่อหุ้นคำนวณดัชนีชุดใหม่ HEMRAJINTUCH เข้าเซต 50 ส่วน TPCSTA หลุด ชี้หุ้นปันผลสูงให้ผลตอบแทนเฉียด 5%
นางเกศรา มัญชุศรี ผู้ช่วยผู้จัดการกลุ่มงานพัฒนาธุรกิจและผลิตภัณฑ์ ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์ได้คัดเลือกหุ้นชุดใหม่สำหรับการคำนวณดัชนีเซต 50 ดัชนีเซต 100 และดัชนีหุ้นปันผลสูง 30 (SETHD) ในช่วง 6 เดือนหลังของปี 2555 ซึ่งจะมีผลบังคับใช้ตั้งแต่วันที่ 1 ก.ค.-31 ธ.ค. 2555 
หุ้นตัวใหม่ที่ถูกคัดเลือกเข้ามาคำนวณดัชนีเซต 50 ในครั้งนี้ มีจำนวน 2 ตัว คือ บริษัท เหมราชพัฒนาที่ดิน (HEMRAJ) และบริษัท ชิน คอร์ปอเรชั่น (INTUCH) ส่วนหุ้นที่หลุดจากการคำนวณดัชนีเซต 50 คือ บริษัท ไทยพลาสติกและเคมีภัณฑ์ (TPC) และบริษัท ศรีตรังแอโกรอินดัสทรี (STA) ที่ลงมาเป็นหลักทรัพย์สำรอง
ดัชนีเซต 100 มี 6 หลักทรัพย์ใหม่ที่ถูกนำเข้ามาคำนวณ ได้แก่ INTUCH บริษัทหลักทรัพย์ เคจีไอ (KGI) บริษัท บัตรกรุงไทย (KTC) บริษัท มาลีสามพราน (MALEE) บริษัท พร็อพเพอร์ตี้ เพอร์เฟค (PF) และบริษัท ไรมอนแลนด์ (RML) 
สำหรับที่หลุดจากการคำนวณดัชนีเซต 100 คือ บริษัท สตาร์ส ไมโครอิเล็กทรอนิกส์ (SMT) บริษัท เอ็ม.ซี.เอส.สตีล (MCS) TPC บริษัท พรีเชียส ชิพปิ้ง (PSL) บริษัท สหวิริยาสตีลอินดัสตรี (SSI) และบริษัท ทุนภัทร (PHATRA) 
ดัชนีหุ้นปันผลสูง 30 มีหุ้นเข้าใหม่จำนวน 6 หลักทรัพย์ คือ บริษัท บ้านปู (BANPU) บริษัท บางจากปิโตรเลียม (BCP) บริษัท น้ำตาลขอนแก่น (KSL) บริษัท แสนสิริ (SIRI) บริษัท ซิโนไทย เอ็นจีเนียริ่งแอนด์คอนสตรัคชั่น (STEC) และบริษัท ไทยออยล์ (TOP) 
ทางด้านบริษัทที่หลุดจากการคำนวณดัชนีดังกล่าว คือ บริษัท โทเทิ่ล แอ็คเซ็ส คอมมูนิเคชั่น (DTAC), MCS, TPC, PSL บริษัท ควอลิตี้เฮ้าส์ (QH) และบริษัท เอสทีพีแอนด์ไอ (STPI)
ทั้งนี้ กลุ่มหุ้นที่ใช้คำนวณดัชนีหุ้นปันผลสูง 30 รอบนี้นั้น มีอัตราผลตอบแทนเงินปันผลเฉลี่ยสูงถึง 4.91% โดยคำนวณจากอัตราผลตอบแทนเฉลี่ยรอบสามเดือนในช่วงเดือน มี.ค.–พ.ค. 2555 ในขณะที่อัตราผลตอบแทนเงินปันผลของตลาดหลักทรัพย์โดยรวมในช่วงเวลาเดียวกันเท่ากับ 3.06% ส่วนมูลค่าตามราคาตลาดรวม ณ สิ้นเดือน พ.ค. อยู่ที่ 9.45 ล้านล้านบาท เพิ่มขึ้น 12.45% จากสิ้นปี 2554